## La Fe incorpora un antidepressiu intranasal i neuroestimulació no invasiva per a trastorns bipolars i afectius resistents

*** El director general de Salut Mental i Addiccions inaugura una jornada per a professionals de la salut mental
* Durant la trobada, s’ha presentat el model de treball de La Fe i nous avanços terapèutics**

El director general de Salut Mental i Addiccions, Bartolomé Pérez, ha inaugurat una jornada per a professionals de la salut mental organitzada per la Unitat de Trastorns Bipolars i Afectius Resistents de l’Hospital La Fe. La trobada ha servit per a presentar avanços terapèutics com un antidepressiu intranasal per als casos que no responen a altres tractaments o tècniques de neuroestimulació no invasives, entre d’altres.

En la seua intervenció, Bartolomé Pérez ha agraït “el compromís i l’entrega dels professionals de la salut mental del sistema sanitari valencià”. Per la seua banda, el cap del Servici de Psiquiatria i Psicologia Clínica, Alberto Domínguez, i la directora mèdica de La Fe, Salomé Matoses, han subratllat la importància de comptar amb unitats especialitzades com la de La Fe, creada fa ara 25 anys i acreditada com a centre de referència en la Comunitat Valenciana.

En este sentit, durant la jornada, s’ha repassat la trajectòria i el model de treball de la unitat, i els assistents han pogut observar de primera mà l’aplicació de diverses tècniques avançades per al tractament de trastorns afectius com la depressió i el trastorn bipolar que no responen a altres tractaments, i que representen quasi 4 de cada 10 nous diagnòstics relacionats amb la salut mental.

En concret, s’ha abordat l’administració intranasal de l’esketamina, que històricament s’emprava en anestèsia i que més recentment també es pauta per a pacients que no responen adequadament a, almenys, dos tractaments antidepressius diferents. La seua administració és intranasal i sempre amb supervisió sanitària, a causa de la necessitat de monitorar el pacient després de la seua aplicació.

En La Fe, este tractament s’aplica des de fa aproximadament dos anys, en combinació amb altres antidepressius orals. Les primeres dosis i l’inici del tractament es duen a terme en l’hospital mateix. Una vegada estabilitzat el pacient i segons criteri mèdic, el seguiment i les administracions posteriors poden fer-se de manera ambulatòria, la qual cosa afavorix l’adherència al tractament.

**Tècniques de neuroestimulació**

Durant la jornada, també s’han exposat diverses tècniques de neuroestimulació, com la teràpia electroconvulsiva (TEC), que utilitza corrents elèctrics, i l’estimulació magnètica transcranial (EMT), en la qual s’apliquen camps magnètics, a més d’explorar l’abordatge farmacològic i psicoterapèutic.

Així mateix, s’han presentat teràpies més incipients com l’estimulació transcranial per corrent directe (suaus pulsions per a reequilibrar l’activitat cerebral) i l’estimulació del nervi vague no invasiva.

Segons la coordinadora de la trobada i de la Unitat de Trastorns Bipolars i Afectius Resistents de La Fe, la psiquiatra Pilar Sierra, les sessions han servit per a fomentar l’intercanvi de coneixements i facilitar la implementació en altres centres dels enfocaments terapèutics que s’han revelat efectius en l’Hospital Universitari i Politènic La Fe.

Fecha: 16/05/2025